## Ekipe iz Austrije, Italije i Grčke pobjednici su Datathona EU-a 2019.

Završni događaj 3. izdanja Datathona EU-a održan je 13. lipnja 2019. u Bruxellesu. Na njemu se 12 ekipa međusobno natjecalo rješavajući tri različita zadatka, pri čemu su predstavili svoje vještine i ideje.

Izazov za 12 finalista (odabranih među 99 prijavljenih ekipa iz cijele Europe) bio je razviti aplikacije koje nude nove usluge ili uvide koristeći se podacima koje su im na raspolaganje stavile institucije EU-a. Natjecanje je organizirao Ured za publikacije EU-a u suradnji s rumunjskim predsjedništvom Vijeća EU-a.

Pobjedu u prvom zadatku – „Inovativne ideje na temelju otvorenih podataka EU-a” – odnijela je ekipa
„The Smartfiles Network” (Austrija). Ta je ekipa osvojila stručni žiri omogućivanjem pristupa presudama na razini EU-a i država članica iz bilo kojeg dokumenta u formatu PDF, što građanima pomaže da razumiju razvoj i međusobnu povezanost sudske prakse.

Pobjedu u drugom zadatku – „Novi uvidi u ekonomiju i financije” – odnijela je ekipa „EconCartography: Economic Cartography for the European Union” (Italija). Ta ekipa izrađuje intuitivne i interaktivne vizualizacije kojima se predstavlja složeno okruženje gospodarstva EU-a.

Pobjedu u trećem zadatku – „Borba protiv klimatskih promjena” – odnijela je ekipa „Chloe Irrigation Systems” (Grčka). Ta je ekipa osmislila perspektivnu platformu za praćenje i optimiziranje navodnjavanja, čime se smanjuju rasipanje vode i troškovi te ujedno povećavaju prinosi usjeva.

Svaka od tri pobjedničke ekipe dobila je po 15 000 EUR. Drugoplasirani u svakom zadatku dobili su po 7 000 EUR, a trećeplasirani po 3 000 EUR.

Saznajte više o pobjednicima i njihovim aplikacijama: [https://publications.europa.eu/eudatathon](https://publications.europa.eu/eudatathon.).

Partneri Datathona EU-a 2019. su:

* Europska komisija (odjeli za proračun, gospodarske i financijske poslove, energetiku i statistiku te Zajednički istraživački centar)
* Europska središnja banka
* Europska investicijska banka
* Europski investicijski fond
* Europska agencija za okoliš
* Organizacija za hranu i poljoprivredu Ujedinjenih naroda.